HR
L 102/84
Službeni list Europske unije
17.4.2023.
PREPORUKA br.
1/2023 ZAJEDNIČKOG ODBORA OSNOVANOG SPORAZUMOM O POVLAČENJU UJEDINJENE KRALJEVINE VELIKE BRITANIJE I SJEVERNE IRSKE IZ EUROPSKE UNIJE I EUROPSKE ZAJEDNICE ZA ATOMSKU ENERGIJU od 24. ožujka 2023. o nadzoru tržišta i provedbenim aktivnostima [2023/820]
ZAJEDNIČKI ODBOR,
uzimajući u obzir Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (1) („Sporazum o povlačenju”), a posebno njegov članak 166. stavak 1., budući da: (1)
Člankom 166. stavkom 3.
Sporazuma o povlačenju predviđeno je da se preporuke donose zajedničkom suglasnošću.
(2)
U skladu s člankom 182.
Sporazuma o povlačenju Protokol o Irskoj/Sjevernoj Irskoj („Protokol”) sastavni je dio tog sporazuma.
(3)
Člankom 6. stavkom 2.
Protokola predviđena je uspostava posebnih aranžmana za kretanje robe na unutarnjem tržištu Ujedinjene Kraljevine usklađenih s položajem Sjeverne Irske kao dijela carinskog područja Ujedinjene Kraljevine u skladu s Protokolom, ako je ta roba namijenjena krajnjoj potrošnji ili krajnjoj uporabi u Sjevernoj Irskoj i ako su uspostavljene potrebne mjere za zaštitu cjelovitosti Unijina unutarnjeg tržišta i carinske unije u skladu s Protokolom,
DONIO JE OVU PREPORUKU:
Članak 1.
Zajednički odbor preporučuje Uniji i Ujedinjenoj Kraljevini sljedeće: U kontekstu posebnih aranžmana predviđenih člankom 6. stavkom 2.
Protokola, instrumenti za nadzor tržišta i provedbu trebali bi se zajednički upotrebljavati za praćenje protoka robe i upravljanje svim rizicima od nezakonitog ulaska robe u Uniju ili Ujedinjenu Kraljevinu.
Te posebne aranžmane trebalo bi poduprijeti pojačanom suradnjom između Ujedinjene Kraljevine i Unije te, prema potrebi, između tijela Ujedinjene Kraljevine i država članica te djelotvornim aktivnostima nadzora tržišta i provedbenim aktivnostima.
Time bi se poduprlo praćenje i upravljanje tim aranžmanima bez potrebe za provjerama ili kontrolama na granici između Sjeverne Irske i Irske.
Ta bi suradnja mogla obuhvaćati dijeljenje znanja, razmjenu informacija, suradnju sa subjektima i, prema potrebi, zajedničke aktivnosti, posebno tijelâ u Sjevernoj Irskoj i u relevantnim državama članicama, kako bi se suzbile nezakonite aktivnosti i krijumčarenje, osiguralo da se na tržište ne stavlja roba koja ne zadovoljava primjenjive standarde te osiguralo da se prioritetne aktivnosti provedbe i nadzora određuju na temelju procjene rizika i dostupnih informacija.
Nadležna tijela dužna su se i pobrinuti da poduzeća i subjekti budu informirani o dostupnom pristupu tržištu za robu koja se kreće između Sjeverne Irske i Unije i koja ispunjava primjenjive zahtjeve u skladu s Protokolom.
Ujedinjena Kraljevina i Unija trebale bi konstruktivno surađivati u okviru struktura utvrđenih Sporazumom o povlačenju, uključujući Zajednički odbor, kako bi poduprle učinkovito funkcioniranje novih aranžmana u interesu građana i poduzeća u Sjevernoj Irskoj.
(1) SL L 29, 31.1.2020., str.
7.